V roku 2016 sme boli svedkami prudkého nárastu hrozby terorizmu vo všeobecnosti a pre civilné letectvo a tento rok bol poznačený teroristickými útokmi na letiskách v Bruseli a Istanbule. Okamžite po útoku v Bruseli Komisia zvolala členské štáty na mimoriadne zasadnutie Regulačného výboru pre bezpečnostnú ochranu letectva, ktorý dospel k záveru, že hoci je potrebné chrániť verejné priestory na letiskách, kde sa útok odohral, nie je vhodné, aby sa opatrenia, ktoré sú určené na ochranu vyhradených bezpečnostných priestorov letísk, uplatňovali na miestach vstupu do budov terminálu. Tieto priestory by mali zostať verejné a mali by sa prijať opatrenia založené na posúdeniach miestnych rizík, ktoré budú zahŕňať všetky príslušné orgány a zainteresované strany. Ako je tomu vždy v prípade politiky bezpečnostnej ochrany letectva EÚ, mala by zostať zachovaná správna rovnováha medzi potrebami bezpečnostnej ochrany a inými dôležitými faktormi, ako sú pohodlie cestovania, súkromie a ochrana osobných údajov a uľahčenie prevádzkových činností. Výmena skúseností a najlepších postupov by bola kľúčovým prvkom úspešného posilňovania bezpečnostnej ochrany. Komisia vyjadrila svoj úmysel podporiť túto výmenu a v prípade potreby stanoviť ďalšie kroky. V tejto súvislosti Komisia usporiadala v novembri seminár o zaistení bezpečnosti verejných priestorov v doprave a začala realizovať štúdiu o ochrane verejných častí letísk v EÚ.

S cieľom riešiť aspoň čiastočne chronický nedostatok personálu, pokiaľ ide o inšpektorov bezpečnostnej ochrany letectva, a podporovať vzájomnú výmenu, prijala Komisia vykonávacie nariadenie Komisie (EÚ) 2016/472 z 31. marca 2016, ktorým sa mení nariadenie (EÚ) č. 72/2010, pokiaľ ide o vymedzenie pojmu „inšpektor Komisie“ (Text s významom pre EHP). V tomto nariadení sa už zahŕňajú inšpektori zo štátov EZVO, Dozorného úradu EZVO a Európskej konferencie civilného letectva (ECAC) do skupiny „inšpektori Komisie“.

2.Databáza Únie o bezpečnosti dodávateľského reťazca (databáza UDSCS)

Databáza oprávnených zástupcov a známych odosielateľov je jediným primárnym právnym nástrojom, do ktorého môžu oprávnení zástupcovia nahliadnuť pri akceptovaní zásielok od iného oprávneného zástupcu alebo známeho odosielateľa od 1. júna 2010. Od 1. februára 2012 sa rozšírila o zoznam leteckých dopravcov s povolením na prepravu nákladu a pošty do EÚ z letísk v tretích krajinách (ACC3). V roku 2013 sa táto databáza prostredníctvom právnych predpisov rozšírila tak, aby zahŕňala aj zoznam overovateľov bezpečnostnej ochrany letectva EÚ schválených členskými štátmi. Takisto sa premenovala na „databázu Únie o bezpečnosti dodávateľského reťazca“ s cieľom lepšie zohľadniť rozšírenie rozsahu jej využívania. V databáze bolo na konci roka 2016 evidovaných približne 14 000 oprávnených zástupcov, známych odosielateľov, nezávislých overovateľov a subjektov s označením ACC3. V priebehu celého roka 2016 bola tiež dosiahnutá cieľová miera dostupnosti databázy 99,5 %.

TRETIA ČASŤ

Skúšky, štúdie a nové iniciatívy

1.Skúšky

„Skúška“ v zmysle právnych predpisov EÚ v oblasti bezpečnostnej ochrany letectva sa vykonáva, keď sa členský štát dohodne s Komisiou, že bude určitý čas používať osobitné prostriedky alebo metódu, ktoré nie sú uznané právnymi predpismi, a dočasne nimi nahradí jednu z uznaných kontrol bezpečnostnej ochrany pod podmienkou, že takéto skúšky neohrozia celkové úrovne bezpečnostnej ochrany. V právnom zmysle sa tento pojem neuplatňuje na prípady, keď členský štát alebo subjekt vykonáva hodnotenie novej kontroly bezpečnostnej ochrany zavedenej ako doplnok k jednej alebo viacerým kontrolám, na ktoré sa už vzťahujú právne predpisy.

Počas roka 2016 sa skúšky a hodnotenia konali v Holandsku a Francúzsku. Týkali sa používania novej generácie zariadení na detekčnú kontrolu príručnej batožiny, ktoré si nevyžadujú vytiahnutie laptopov pred detekčnou kontrolou a používanie zariadenia na analýzu obuvi, ktorým sa zisťuje prítomnosť kovových aj výbušných materiálov v kombinácii s prechodom cez rámový detektor kovov a bezpečnostnými skenermi. Obe skúšky priniesli pozitívne výsledky v roku 2016 a ukončenie hodnotiacich období sa predpokladá na konci roka 2017.

2.Štúdie a správy

Komisia získala v októbri 2016 štúdiu o optimalizácii detekčnej kontroly tekutín na letiskách, aby sa umožnilo budúce zrušenie obmedzení. V nadväznosti na transatlantický teroristický plán v roku 2006, pri ktorom chceli použiť tekuté výbušniny na odpálenie lietadla, boli zavedené zvýšené opatrenia bezpečnostnej ochrany na letiskách po celom svete, ako aj nepohodlie pre cestujúcich, ktorí sa snažia cestovať s každodennými tekutinami, aerosólmi a gélmi. V štúdii sa analyzovali úrovne prepravy tekutín, aerosólov a gélov a vplyv technológie a budúceho vývoja na detekčné schopnosti letísk, a tým aj perspektíva postupného alebo úplného zrušenia obmedzení v budúcnosti.

3.Nové iniciatívy

Ďalší pokrok sa dosiahol, pokiaľ ide o plán pre rozvoj technológií v oblasti bezpečnostnej ochrany letectva. Tento plán predstavuje rôzne činnosti, ktoré zahŕňajú všetky aspekty technológií a metód bezpečnostnej ochrany, a slúži ako referenčný dokument pre všetky európske zainteresované strany zapojené do výskumu v oblasti bezpečnostnej ochrany letectva.

Pokiaľ ide o náklad, Komisia naďalej úzko spolupracovala s členskými štátmi s cieľom dosiahnuť dohodu o implementácii režimu na analýzu predbežných informácií o náklade (PLACI). V tejto súvislosti pokračovala spolupráca s colnými úradmi spoločenstva, pokiaľ ide o prebiehajúci medzinárodný projekt realizovaný v rámci spoločnej pracovnej skupiny ICAO/WCO pre predbežné informácie o náklade, v ktorom Komisia zohráva aktívnu úlohu s účasťou GR MOVE a GR TAXUD. Spolu so štátmi a zainteresovanými stranami sa Komisia v rámci tohto projektu zameriava na dosiahnutie prijatia a realizácie spoločne dohodnutých zásad, možných noriem a odporúčaných postupov, pokiaľ sa štát alebo región rozhodne uplatňovať takýto prístup v rámci jedného alebo všetkých obchodných modelov v oblasti leteckého nákladu a pošty.

Overovatelia bezpečnostnej ochrany letectva EÚ zohrávajú kľúčovú úlohu pri vzniku a udržiavaní prísneho bezpečného dodávateľského reťazca v oblasti prichádzajúceho leteckého nákladu a pošty. Komisia v súvislosti so svojou politikou úzkej spolupráce so zainteresovanými stranami usporiadala v dňoch 17. a 18. októbra 2016 seminár pre overovateľov bezpečnostnej ochrany letectva EÚ, na ktorom poskytla aktuálne informácie účastníkom o vývoji politiky v oblasti bezpečnostnej ochrany leteckého nákladu a podporila výmenu najlepších postupov s cieľom štandardizovať metodiky a zlepšiť účinnosť a efektívnosť procesu overovania.

Vďaka útokom v roku 2016 sa ochrana verejných priestorov v doprave, ako sú napríklad verejné priestory na letiskách, dostala do pozornosti bezpečnostnej ochrany dopravy; Komisia preto usporiadala v dňoch 7. a 8. novembra 2016 seminár na riešenie tohto problému, na ktorom sa zohľadnili závery členských štátov po útoku na bruselskom letisku a zdôraznilo sa, že tieto verejné priestory by mali zostať verejné, a že by sa mali prijať opatrenia na základe posúdenia miestnych rizík, vyváženia potrieb bezpečnostnej ochrany, operácií a pohodlia cestujúcich. Keďže bezpečnostná ochrana v týchto priestoroch často patrí do kompetencie rôznych orgánov a zainteresovaných strán, cieľom bolo posilniť výmenu informácií medzi delegátmi z ministerstiev dopravy a vnútra, polície a ostatných zainteresovaných strán, ako je letisko, prevádzkovateľ a združenia cestujúcich. Z toho jasne vyplynulo, že neexistuje jednotné riešenie tohto problému, ktoré by sa aplikovalo na všetky letiská rovnakým spôsobom; účastníci zdôraznili význam posúdenia miestnych rizík a toho, aby sa v každom prípade riešili zraniteľnosti, ktoré boli zistené na základe konkrétnej kombinácie technologických, procesných a metodických riešení. Ku koncu tohto roka Komisia začala realizovať štúdiu s cieľom zozbierať najlepšie postupy medzi európskymi letiskami a, pokiaľ je to možné, posúdiť ich na základe nákladov a prínosov.